Eesti Teadusagentuur

Jaanuar 2017

**TA-asutuse eneseanalüüsi aruande täitmise juhend korraliseks evalveerimiseks 2017. aastal**

Eneseanalüüsi aruannet saavad täita:

- taotleva asutuse aruande täitmise eest vastutav isik

- administraator(id), kellel on taotluste muutmise õigused (administraatori õigusi saab vajadusel anda asutuse ETIS-e üldadministraator)

- aruande vormil sakil "Juurdepääs" saab taotluse täitmise õigusi anda veel kolmandatele isikutele

Eneseanalüüsi aruandes esitatakse andmed kuue teema lõikes, mis on ETIS-e vormis jaotatud nn sakkidele ning tähistatud järgmiselt: üldandmed, isikud, ressursid, TA-tegevus, doktoriõpe, TA-tulemused. Järgnevalt on kirjeldatud andmed ning lühikirjeldus nende iseloomu ja lisamise viisi kohta teemade kaupa, joonealuste märkustena on esitatud ka näiteid.

1. **Üldandmed**

|  |  |  |  |
| --- | --- | --- | --- |
| **Andmevälja nimi** | **Välja täitja** | **Välja tehniline kirjeldus** | **Välja sisu täpsustus** |
| Asutus | ETAg | ETAg sisestab asutuse esitatud taotluse alusel. |  |
| Valdkond | ETAg | ETAg sisestab asutuse esitatud taotluse alusel. | Frascati 2015 alusel üks järgnevaist[[1]](#footnote-1):   * Loodusteadused * Tehnika ja tehnoloogia * Arsti- ja terviseteadused * Põllumajandusteadused ja veterinaaria * Sotsiaalteadused * Humanitaarteadused ja kunstid |
| Eneseanalüüsis kajastatud ajavahemik | ETAg | ETAg sisestab asutuse esitatud taotluse alusel. | 01.01.2010-31.12.2015. Asutus võib soovi korral vastavatesse kommentaarilahtritesse lisada fakte 2016. aasta kohta (nt juhul, kui need on olulised valdkonna potentsiaali kirjeldamiseks vms). |
| Vastutav isik | ETAg | ETAg sisestab asutuse esitatud taotluse alusel. | Vastutav isik on asutuse juhtkonna liige või tema poolt volitatud isik, kes on asutuses volitatud koordineerima KEV protsessi ning kellel on ainsana õigus eneseanalüüsi aruande kinnitamiseks. Juurdepääsu sakil on võimalik lisada isikuid, kellel on eneseanalüüsi aruande muutmise õigus. |
| Evalveeritav(ad) struktuuriüksus(ed) | ETAg | ETAg sisestab asutuse esitatud taotluse alusel. | Arvesse lähevad taotluse esitamise kuupäevaks (15.11.2016) taotluses märgitud ning ETIS-es asutuse struktuuri hõlmatud üksused.[[2]](#footnote-2) |
| Lühiülevaade asutuse kujunemisest, tegevusest ja rollist Eesti teadusmaastikul | Taotlev asutus | Vaba tekst, max 3000 tähemärki (koos tühikutega) | Siin on oluline kirjeldada asutuse rolli evalveeritava valdkonna aspektist. Suuremates ülikoolides võib olla otstarbekam seda kirjeldada vastava(te) struktuuriüksus(t)e tasandil, sp võib sellistel juhtudel asutuse kohta üldise info esitada ka viitena vastavale Interneti-aadressile (nt institutsionaalseks akrediteerimiseks esitatud asutuse kirjeldusele, asutuse kodulehel asuvale kirjeldusele vms). [[3]](#footnote-3) |
| Lühiülevaade asutusesisesest TA-tegevuse juhtimisest ja korraldusest, sh tugiteenustest | Taotlev asutus | Vaba tekst, max 3000 tähemärki (koos tühikutega) | Siin on oluline kirjeldada TA-tegevuse juhtimist ja korraldust evalveeritava valdkonna aspektist. Suuremates ülikoolides võib see valdkonniti erineda, sp võib sellistel juhtudel asutuse üldise TA-tegevuse juhtimise ja korralduse kirjelduse esitada ka viitena vastavale Interneti-aadressile (nt institutsionaalseks akrediteerimiseks esitatud kirjeldusele, asutuse kodulehel asuvale kirjeldusele vms). [[4]](#footnote-4) |
| Lühiülevaade evalveerimisaruande koostamise protsessist | Taotlev asutus | Vaba tekst, max 3000 tähemärki (koos tühikutega) | Kirjeldada lühidalt aruande koostamise protsessi, nt milline oli protsessi juhtimine ja tööjaotus, kas ja millistes osades kaasati TA-töötajaid, kuidas valiti välja asutuse valikul esitatavad loetelud jms. |
| Asutus soovib ekspertidelt täpsemat tagasisidet valdkonnaga seotud järgmistes aspektides | Taotlev asutus | Vaba tekst, max **300** tähemärki (koos tühikutega) | Välja täitmine ei ole kohustuslik. KEV lisandväärtuse suurendamiseks võib asutus võib omal valikul paluda hindamiskomisjonilt täpsemat tagasisidet max 3 aspektile, mis on asutusele antud ajahetkel oluline [[5]](#footnote-5) |

1. **Isikud**

|  |  |  |  |
| --- | --- | --- | --- |
| **Andmevälja nimi** | **Välja täitja** | **Välja tehniline kirjeldus** | **Välja sisu täpsustus** |
| Valdkonna TA-tegevusega seotud TA-töötajad | ETIS/ asutus | Eeltäidetud ETIS-e andmete põhjal, asutus saab eeltäidetud välju muuta. Andmed esitatakse aastate 2010-2015 kohta seisudega 31.12.201x. (Vt ka alljärgnev selgitus ja lisatabel). | Muudatusi saab teha ETIS-e vormil esitatud isikute nimekirja[[6]](#footnote-6) redigeerides (asutus eemaldab valdkonnaga mitteseotud isikud) ning seejärel tabelit värskendades või käsitsi. Käsitsi andmete esitamise lihtsustamiseks saab taotlusvormilt alla laadida Exceli tabeli asutuse vastava valdkonnaga seotud struktuuriüksusega seotud isikute nimekirjaga, mille põhjal on võimalik teha vajalikud arvutused. Asutus võib isikute kohta info esitamiseks kasutada ka enda varasemalt kogutud andmeid, kuid sellisel juhul tuleb nende kogumise metoodika kooskõlastada ETAg-iga. |
| Kommentaarid | Asutus | Vaba tekst, max 3000 tähemärki (koos tühikutega) | Asutuse valikul täiendavad selgitused ja/või kuni 30 fakti, mis näitavad valdkonnas asutuse TA-tegevuse jätkusuutlikkust ja potentsiaali isikute aspektist. Ei ole vajalik ilmtingimata 30 fakti esitamine (eriti väiksemates TA-asutustes ja/või valdkondades), vaid selge rõhuasetus olulisusele.[[7]](#footnote-7) |

ETIS jagab teadustöötajate andmed kolme ameti tüübi vahel vastavalt alljärgnevale tabelile. Andmed esitatakse eraldi kõigi ameti tüüpide lõikes ning kokku nii FTE, inimeste arvu, teaduskraadiga töötajate osakaalu, naistöötajate osakaalu kui ka välisteadlaste osakaalu osas. Välisteadlaste eristamiseks ETIS-es info puudub, ning seetõttu peab asutus nende osakaalud enda andmete põhjal sisestama. Välisteadlastena käsitletakse KEV 2017 raames kõiki Eesti kodakondsuseta teadlasi.

|  |  |  |
| --- | --- | --- |
| **Ametinimetus eesti keeles** | **Ameti nimetus inglise keeles** | **Ameti tüüp** |
| Vanemassistent | *Senior Assistant* | Õppejõud |
| Erakorraline lektor | *Extraordinary Lecturer* |
| Erakorraline dotsent | *Extraordinary Associate Professor* |
| Emeriitdotsent | *Associate Professor emeritus* |
| Assistent | *Assistant* |
| Õpetaja | *Teacher* |
| Vanemõpetaja | *Senior Teacher* |
| Lektor | *Lecturer* |
| Dotsent | *Associate Professor* |
| Erakorraline professor | *Extraordinary Professor* |
| Emeriitprofessor | *Emeritus Professor* |
| Professor | *Professor* |
| Nooremteadur | *Junior Researcher* | Teadustöötaja |
| Järeldoktor | *Post-Doc* |
| Erakorraline juhtivteadur | *Extraordinary Research Professor* |
| Erakorraline vanemteadur | *Extraordinary Senior Researcher* |
| Erakorraline teadur | *Extraordinary Researcher* |
| Uurija-professor | *Academy Research Professor* |
| Teadur | *Researcher* |
| Vanemteadur | *Senior Researcher* |
| Juhtivteadur | *Research Professor* |
| Külalisteadur | *Visiting Researcher* |
| Administratiivtöötaja | *Administrator* | Muu |
| Lapsepuhkus | *Parental leave* |
| Ajateenistus | *National service* |
| Muu ... | *Other staff* |
| Tehniline töötaja | *Technical staff* |

1. **Ressursid**

|  |  |  |  |
| --- | --- | --- | --- |
| **Andmevälja nimi** | **Välja täitja** | **Välja tehniline kirjeldus** | **Välja sisu täpsustus** |
| Valdkonna TA-tulud | ETIS/ asutus | ETIS-e andmete põhjal osaliselt eeltäidetud. Andmed esitatakse aastate 2010-2015 kohta seisudega 31.12.201x. | Vt tabeli alt |
| Taristu ülevaade | Asutus | Vaba tekst, max 3000 tähemärki (koos tühikutega) | Kirjeldada valdkonnas asutuse/ struktuuriüksuse TA-tegevusega otseselt seotud taristu ja aparatuuri arengut, hetkeseisukorda ja tulevikuplaane. [[8]](#footnote-8) |
| Kogud ja kollektsioonid | Asutus | Vormis esitatakse loetelu, millest asutus teeb valiku. Eelnevalt võib vajalik olla asutuse poolt kogude ja kollektsioonide lisamine ETIS-esse. | Ei ole kohustuslik väli, loetelust valida juhul, kui kogud või kollektsioonid on lisatud ETIS-esse. |
| Tuumiktaristu objektid | Asutus | Vaba tekst, max 3000 tähemärki (koos tühikutega) | Ei ole kohustuslik. Loendisse kuuluvad evalveeritava valdkonnaga seotud tuumiktaristu [objektid](http://www.etag.ee/rahastamine/infrastruktuuritoetused/tuumiktaristu/). |
| Kommentaarid (kogude, kollektsioonide ja/või tuumiktaristu objektidega seoses) | Asutus | Vaba tekst, max 3000 tähemärki (koos tühikutega) | Siia võib lisada kogud või kollektsioonid käsitsi juhul, kui neid ei ole ETIS-e loetelus, ning esitada soovi korral selgitusi kogude ja kollektsioonide ja/või tuumiktaristu objektide kohta, sh eriti aspektist, mil moel need toetavad TA-tegevust valdkonnas, mis on nende laiem roll jms. |
| Ressursside piisavus jätkusuutlikkuse ja potentsiaali aspektist | Asutus | Vaba tekst, max 3000 tähemärki (koos tühikutega) | Asutuse valikul täiendavad selgitused ja/või kuni 30 fakti, mis näitavad TA-tegevuse jätkusuutlikkust ja potentsiaali ressursside aspektist. Siin on soovitatav kirjeldada, milliseid meetmeid asutus rakendab valdkonna TA-tulude piisavuse tagamiseks. Ei ole vajalik ilmtingimata 30 fakti esitamine (eriti väiksemates TA-asutustes ja/või valdkondades), vaid selge rõhuasetus olulisusele.[[9]](#footnote-9) |

Valdkonna TA-tuludest on ETIS-e andmetel eeltäidetud institutsionaalse ja personaalse uurimistoetuse projektide evalveeritava valdkonnaga seotud struktuuriüksuste vastaval aastal käimasolevate projektide, mille Frascati valdkond kattub evalveerimistaotluse valdkonnaga, arv ning rahastuse maht. Mõlemal juhul võetakse arvesse projekti andmetes esitatud Frascati valdkonna osakaalu evalveeritavas valdkonnas[[10]](#footnote-10).

Vastavalt oma finantsaruandlusele sisestab asutus oma Eestisiseste TA-lepingute (sh toetuslepingud), välislepingute ja -grantide, tõukefondidest finantseeritud TA-projektide arvud ja mahud.

**Lahtrite „Eestisisesed TA-lepingud (sh toetuslepingud)“ ja „välislepingud ja –grandid“ täitmine:**

* Tulude jagamisel Eestisisesteks ning välislepinguteks lähtub taotleja Statistikaameti väliskapitali definitsioonist: väliskapital — rahvusvahelistest fondidest või rahvusvaheliste lepete alusel saadud raha, välismaalt laekunud tellimus- ja lepinguliste tööde tasu.
* Asutus jagab interdistsiplinaarsete projektide tulud valdkondade vahel ära ning kajastab vastava valdkonna vormil nii projektide arvu kui summa osas ainult selle valdkonna osa.[[11]](#footnote-11)
* Korralise evalveerimise eneseanalüüsi vormis esitatud lahtrite "Eestisisesed TA-lepingud (sh toetuslepingud)“ ja „Välislepingud ja -grandid“ täitmisel **lähevad arvesse** järgmised teadus- ja arendusasutuse majandusaasta tulemiaruandes kajastatud tulud:
  + tulu eraõiguslike juriidiliste isikute rahastatud ning nende huvides teostatud projektide ja tellimustööde eest, mille puhul on üheselt tuvastatav, et osutatud teenus ning esitatud finantsdokumendid on seotud teadus- ja arendustegevusega;
  + tulu riigi- ja kohaliku omavalitsuse asutuste ja avalik-õiguslike juriidiliste isikute rahastatud ning nende huvides teostatud projektide ja tellimustööde eest, mille puhul on üheselt tuvastatav, et osutatud teenus ning esitatud finantsdokumendid on seotud teadus- ja arendustegevusega;
  + tulu riiklike teadus- ja arendusprogrammide raames rahastatavate alus- ja rakendusuuringute või arendustegevuse läbiviimise eest;
  + tulu, mis on saadud toetusena riigieelarvest või riigieelarvevälistest või välisvahenditest alus- ja rakendusuuringute või arendustegevuse läbiviimiseks;
  + tulu Ettevõtluse Arendamise Sihtasutuse teadus- ja arendustegevuse projektide toetamise programmide raames ettevõtete huvides teostatud projektide ja tellimustööde eest, sõltumata rahastajast;
  + tulud litsentside müügist ja patentidest;
  + tulu baasfinantseerimisest.
* Korralise evalveerimise eneseanalüüsi vormide lahtrites "Eestisisesed TA-lepingud (sh toetuslepingud)“ ja „Välislepingud ja -grandid“ **ei kajastata** finantsinfot järgmiste eraldiste kohta:
  + riigieelarvest Haridus- ja Teadusministeeriumi eelarve kaudu sihtfinantseerimiseks ja institutsionaalseks uurimistoetuseks eraldatavad vahendid (nende kajastamiseks on eraldi rida)
  + riigieelarvest Haridus- ja Teadusministeeriumi eelarve kaudu Sihtasutuse Eesti Teadusagentuur poolt eraldatavad personaalsed uurimistoetused ning ETF grandid[[12]](#footnote-12) (nende kajastamiseks on eraldi rida)
  + evalveerimisel arvesseminevate vahendite osa, mille taotleja on kasutanud teadus- ja arendustegevuse läbiviimise vahendamiseks, sh koordineeriva projekti partneritele edastatud/edastatavad vahendid, või hankimiseks mõnelt teiselt asutuselt, organisatsioonilt või isikult;
  + struktuurifondide vahendid (nende kajastamiseks on eraldi rida);
  + Euroopa Liidu haridus- ja koolitusprogrammide (Erasmus+) vahendid;
  + hariduse ja koolitusega seotud projektideks, sealhulgas õppekavaarenduseks ja õppematerjalide ettevalmistamiseks, õppeotstarbeliste veebikeskkondade või õppefilmide tegemiseks ning lähetusteks eraldatud vahendid;
  + Euroopa Liidu territoriaalse koostöö ja naabruspoliitika instrumendi programmide vahendid (Interreg jt).

ETIS arvutab sisestatud andmete põhjal välja TA-tulu teadustöötaja ja/või õppejõu kohta ning TA-tulu teadustöötaja ja/või õppejõu FTE kohta.

1. **TA-tegevus**

|  |  |  |  |
| --- | --- | --- | --- |
| **Andmevälja nimi** | **Välja täitja** | **Välja tehniline kirjeldus** | **Välja sisu täpsustus** |
| Valdkonna TA-tegevuse üldine ülevaade | Asutus | Vaba tekst, max 3000 tähemärki (koos tühikutega) | Asutus kirjeldab lühidalt TA-tegevust valdkonnas, mis annaks hindamiskomisjonile ülevaate trendidest ja kavandatud arengusuundadest, olulistest toimunud ja/või kavandatud muudatustest (nt struktuuri muutmise, asutuste liitmise vms kaudu), valdkonna laiemast kontekstist (nt seotusest riiklike strateegiatega), tehtud analüüse valdkonna tugevustest ja arendusvajadustest jne. [[13]](#footnote-13) |
| Valdkonna TA-tegevuse põhisuunad aastatel 2010-2015 | Asutus | Vaba tekst, max 3000 tähemärki (koos tühikutega) | Asutus nimetab vabal valikul olulisemad TA-tegevuse põhisuunad evalveeritavas valdkonnas. Siin ei ole tegemist ammendava loeteluga kõikvõimalikest uurimisteemadest ja -projektidest, vaid just asutuse hinnangul olulisematest suundadest, mis näitavad TA-tegevuse ulatust ja fookusi.[[14]](#footnote-14) |
| Olulisemad projektid valdkonna TA-tegevuse põhisuundades aastatel 2010-2015 | Asutus | Vormis esitatakse loetelu, millest asutus teeb valiku. | Asutus valib kuni 30 olulisemat projekti, mis on seotud eelnevalt nimetatud TA-tegevuse põhisuundadega. Ei ole vajalik ilmtingimata 30 projekti esitamine (eriti väiksemates TA-asutustes ja/või valdkondades), vaid selge rõhuasetus olulisusele. |

1. **Doktoriõpe**

|  |  |  |  |
| --- | --- | --- | --- |
| **Andmevälja nimi** | **Välja täitja** | **Välja tehniline kirjeldus** | **Välja sisu täpsustus** |
| Doktorantide ja juhendajate arv | ETIS/asutus | Osaliselt eeltäidetud, asutus lisab EHIS-e andmetele tuginedes ühe rea. | Asutus sisestab EHISe andmetel valdkonnaga seotud doktoriõppekavadele immatrikuleeritud üliõpilaste arvud seisudega 10.11.201\*. Eeltäidetuna esitatakse isikute lehel oleva loendi põhjal doktorikraadiga töötajate arv (isikute arv, kes sisalduvad taotluse isikute loendis vastaval aastal aktiivse töösuhtega ja kellel on doktorikraad), ETISes doktoritöö juhendajana märgitud isikud (isikute arv, kes sisalduvad taotluse isikute loendis vastaval aastal aktiivse töösuhtega ja kellel on ETISes vastaval aastal käimasolevaid juhendamisi), juhendatavate doktorantide üldarv ETISes (juhendamiste arv, mis on vastaval aastal käimasolevad ja mille juhendajad sisalduvad taotluse isikuste loendis vastaval aastal aktiivse töösuhtega). ETAg lisab EHISe andmete alusel info vastaval kalendriaastal doktoriõppe lõpetanud isikute kohta. |
| Valdkonna TA-tegevuse seos doktoriõppega | Asutus | Vaba tekst, max 3000 tähemärki (koos tühikutega) | Asutus kirjeldab, kuidas TA-tegevus on otseselt seotud doktoriõppega (uurimisteemad, projektid, juhendajad, doktorantide kaasamine jms). |

1. **TA-tulemused**

|  |  |  |  |
| --- | --- | --- | --- |
| **Andmevälja nimi** | **Välja täitja** | **Välja tehniline kirjeldus** | **Välja sisu täpsustus** |
| Publikatsioonide arv ja jaotus klassifikaatorite lõikes | ETIS | Eeltäidetud | Kõigi ETIS-e klassifikaatori kategooriate publikatsioonide arvud, publikatsioonide arv kokku ja kõrgetasemeliste publikatsioonide arv kokku. Loendatakse publikatsioone, mille asutuseks on evalveeritava valdkonna peaasutus ja mille autoriks on mõni taotluse isikute loendis olevatest vastaval aastal aktiivset töösuhet omavatest isikutest. |
| Publikatsioone teadustöötaja ja/või õppejõu FTE kohta | ETIS | Eeltäidetud | Publikatsioonide arvud (vt eelmine rida tabelis) esitatud isikute loendist jagatuna teadustöötajate ja õppejõudude FTE summaga. |
| Teadusartiklite mõjukus | ETAg | Lisatud fail | *InCites* andmestikus asutuse publikatsioonid evalveeritavas valdkonnas. Ei pruugi olla tingimata seotud struktuuriüksuste publikatsioonid. Esitatakse valdkonna artiklite arv, viidete arv, valdkondlik normaliseeritud mõjukus, 10% enimviidatud artiklite hulka kuuluvate artiklite osakaal. |
| Tööstusomandite arv | ETIS | Eeltäidetud | Loendatakse tööstusomandeid, mille asutuseks on evalveeritava valdkonna peaasutus ja mille autoriks on mõni taotluse isikute loendis olevatest vastaval aastal aktiivset töösuhet omavatest isikutest. Tööstusomandi aasta arvestatakse prioriteedikuupäeva järgi. |
| Asutuse hinnangul mõjukaimad TA-tulemused | Asutus | Asutus valib ETISes esitatud publikatsioonide loetelust sobivad. | Asutus tõstab esile enda hinnangul olulisemad publikatsioonid valdkonnas. |
| Asutuse hinnangul mõjukaimad TA-tulemused | Asutus | Vaba tekst, max 3000 tähemärki (koos tühikutega) | Asutus kirjeldab vabas vormis mõjukamaid TA-tulemusi, mis ei kajastu publikatsioonide loetelus. [[15]](#footnote-15) |
| Asutuse hinnangul TA-tegevuse olulisim ühiskondlik mõju | Asutus | Vaba tekst, max 3000 tähemärki (koos tühikutega) | Asutus esitab enda hinnangul kuni 30 olulisemat fakti, mis näitavad TA-tegevuse ühiskondlikku mõjukust evalveeritavas valdkonnas. Ei ole vajalik ilmtingimata 30 fakti esitamine (eriti väiksemates TA-asutustes ja/või valdkondades), vaid selge rõhuasetus olulisusele.[[16]](#footnote-16) |
| Asutuse hinnangul olulisimad TA-tegevuse jätkusuutlikkust ja potentsiaali näitavad täiendavad faktid | Asutus | Vaba tekst, max 3000 tähemärki (koos tühikutega) | TA tegevuse jätkusuutlikkust ja potentsiaali ilmestavad kuni 30 olulisemat fakti (lisaks isikute ja ressurssidega seoses kirjeldatule)[[17]](#footnote-17) |

1. Struktuuriüksuse kuuluvuse määramisel peavaldkondadesse tuleb vajadusel lähtuda kehtiva [Frascati klassifikaator](http://www.etag.ee/tegevused/evalveerimine/korraline-evalveerimine/korraline-evalveerimine-2017/)i alamvaldkondadest. [↑](#footnote-ref-1)
2. Taotlusesse peavad märgitud olema ka struktuuriüksused, mis on taotluse esitamise ajaks tegevuse lõpetanud, kuid mille tulemuste arvestamist perioodil 2010-2015 soovitakse. [↑](#footnote-ref-2)
3. Näiteks (loetelu ei ole ammendav): kas asutus/struktuuriüksus on Eestis ainus selles valdkonnas TA-ga tegelev; kas asutus/struktuuriüksus on loodud vastavas valdkonnas konkreetse riiklikult olulise TA-tegevuse eesmärgiga; kas asutuse TA-tegevusega on seotud mõni teine oluline vastutusvaldkond (näiteks pakub asutus ainsana vastavas valdkonnas doktoriõpet); kas asutus/struktuuriüksus tagab ise või koostöös mõne teise asutuse/struktuuriüksusega valdkonna teadustegevuse piisava mahu/taseme. [↑](#footnote-ref-3)
4. Näiteks (loetelu ei ole ammendav): millised TA-tegevust mõjutavad otsused langetatakse millisel organisatsioonilisel tasemel; kuidas määratakse valdkonnasisesed prioriteedid; kuidas toimub ressursside jagamine; millise tasandi otsustuskogud räägivad kaasa valdkonna arengusuundades; kuidas kujundatakse valdkonna teadlaskonnale olulised tugiteenused? [↑](#footnote-ref-4)
5. Näiteks (loetelu ei ole ammendav): doktoriõppe osapoolte hoiakud, asutuse TA-tegevuse korraldus, ettepanekud arengusuundadeks, avatud teadus, soolõime aspektid vms. [↑](#footnote-ref-5)
6. ETISe vormi isikute sakil kuvatakse kommentaaride lahtri järel evalveeritava(te) struktuuriüksustega (või nende allüksustega) evalveeritaval perioodil aktiivset töösuhet omanud isikute loend. Loend on asutuste poolt muudetav, s.t isikuid saab loendisse juurde lisada ja eemaldada. Loend sisaldab isiku nime, sugu, kõrgeimat kaitstud teaduskraadi, eelnimetatud kriteeriumitele vastavaid töösuhteid ja linki ETIS portaali CV-le. [↑](#footnote-ref-6)
7. Näiteks (loetelu ei ole ammendav): kirjeldada asutuse personalipoliitika jätkusuutlikkuse aspektist (teadlaskarjääri toetamiseks ja teadlaskonna järelkasvu tagamiseks); ilmestada jätkusuutlikkust teadlaskonna vanuselise koosseisu näitajate kaudu; kirjeldada valdkonna teadustöötajate ja õppejõudude saavutusi (tunnustused, edukus konkurssidel jms) ja välisteadlaste/-õppejõudude kaasamise edukust. [↑](#footnote-ref-7)
8. Näiteks (loetelu ei ole ammendav): hooned, ruumid, laborid, välibaasid, stuudiod, katsepõllud, aparatuur. [↑](#footnote-ref-8)
9. Näiteks (loetelu ei ole ammendav): kuidas asutus/struktuuriüksus maandab finantsriske (nt rahastusallikate mitmekesisuse suurendamise kaudu); kuidas hangitakse lisaks riiklikule finantseerimisele lisarahastust; millised on rahastuse ja taristu arenguplaanid? [↑](#footnote-ref-9)
10. Näiteks, kui projekti andmetes on esitatud, et projektist 40% kuulub evalveeritavasse valdkonda, siis läheb vastav protsent projektist ning mahust arvesse vastava aasta projektide koguarvu ning mahu arvutamisel. [↑](#footnote-ref-10)
11. Näiteks kui täidetakse loodusteaduste taotlust ning kajastatakse interdistsiplinaarset projekti, mis jaguneb võrdselt loodusteaduste ja mõne muu valdkonna vahel, siis loendatakse ta projektide arvus 0,5-na ning summas poolena projekti kogumahust. [↑](#footnote-ref-11)
12. V.a. ETF järeldoktori grant – neid võib vajadusel kajastada Eestisiseste TA-lepingute all. [↑](#footnote-ref-12)
13. Näiteks (loetelu ei ole ammendav): siin on asjakohane tuua välja valdkonnas sisalduvate alamvaldkondade ülevaade; millised on valdkonna suuremad/väiksemad, vanemad/uuemad, tugevamad/nõrgemad teadussuunad; kas on interdistsiplinaarseid koostööaspekte; millised on valdkonna teadustegevuse rõhuasetused kõrgetasemelisuse, õppetöö, eksperimentaalarenduse, loometegevuse või ettevõtluskoostöö aspektides? [↑](#footnote-ref-13)
14. Näiteks (loetelu ei ole ammendav): kas asutus on määratlenud valdkonnas eelisarendatavad teadussuunad või –teemad; missugused on olnud ressursimahukamad ja tulemuslikumad uurimissuunad/-rühmad; kas valdkonnas on olnud mõnes uurimissuunas nt riikliku tellimuse või programmi kaudu rõhk mõne suuna eelisarendamisel? [↑](#footnote-ref-14)
15. Näiteks (loetelu ei ole ammendav): valdkonna teadustöötajate kaasatus olulistesse valdkonna teadustegevust mõjutavatesse otsustus- ja arutelukogudesse nii Eestis kui rahvusvaheliselt; rahvusvaheliste suurte uurimisrühmade, projektide, konsortsiumide, erialaseltside vms juhtimist; teadusauhindu, teisi valdkonna teadustulemustele tuginenud sidusprotsesse jms. [↑](#footnote-ref-15)
16. TA-tegevuse mõjukus võib olla väga erinev – ulatudes kitsamalt teaduslikust mõjukusest keskkonna, ühiskonna, poliitika jne mõjukuseni, siin on asutusel võimalik kirjeldada neid erinevaid aspekte, näiteks (loetelu ei ole ammendav): loometegevuse mõju vastavas valdkonnas; teadustegevuse mõju riigi poliitilistele või seadusandlikele tegevustele (nt aktuaalsete teemade uurimise või tellitud rakendusuuringute kaudu, TA-töötajate osalemise kaudu asutusevälistes olulistes arendus- ja otsustuskogudes, TA-tulemuste põhjal toimunud oluliste ühiskondlike arengute näol jms). [↑](#footnote-ref-16)
17. Näiteks (loetelu ei ole ammendav): uued teadustulemustest/-avastustest lähtuvalt avanenud uurimissuunad, inter- ja transdistsiplinaarsed läbimurded, valdkonna arenguprognoosid ja arengukavad, roll riiklikult olulisena määratletud valdkondades, teadmussiirde võimalused ettevõtluses jms. [↑](#footnote-ref-17)